49. schôdza NR SR - 12.deň - A. dopoludnia
Dátum: 2026-04-30
Poslanec: Šipoš, Michal (SLOVENSKO)
Druh vystúpenia: Vystúpenie

158. Ja si myslím, že je dobré, že sa o tom bavíme a keď sme v parlamente, sme v práci, je pracovný deň, 13.18 h. Žiaden čas nie je stratený, keď sa o tom porozprávame. Aspoň naši voliči budú môcť vyhodnotiť, kto za čo bojuje, kto aký má názor, kto za aké hodnoty bojuje. Ja si tiež nemyslím, pán Macášek, že by som tu teraz bral právo vyjadrovať sa ku kolegyni Cigánikovej. Ja rešpektujem ten názor a som rád, že sa postavila a povedala svoj názor. Nech to tí voliči vyhodnotia. Mrzí ma, že vy ste nepovedali ten názor, len ste nejakým spôsobom reflektovali na to, že sme prekvapení, že ona vôbec vystúpila. Ja osobne nie som prekvapený, lebo ja dlhodobo sledujem pani poslankyňu Cigánikovú a viem, aké má hodnoty, čo zastáva, za čo bojuje. Je pravda, že ja nemám tie PR, milé PR články v denníkoch, týždenníkoch finančnej skupiny Penta. Mňa nikdy neoslovia, nikdy ma nedajú na titulku, že aký som pekný, aké mám pekné sako dnes, aký som, keď som sa bol minule ostrihať, tiež ma nedali do toho časopisu. Kolegyňa má šťastie, zjavne asi vie, ako sa to má robiť. (Reakcia z pléna.) Prosím? No pán poslanec zo SMER-u hovorí, že nemám takú formu. Tak asi nemám. Asi nemám takú formu. (Reakcia z pléna.) Asi nemám takú formu. No takže skúsim ešte popracovať na tej forme, pán kolega. Aj vy by ste mohli trošku, keď na vás pozerám, a uvidíme, že či si nás všimnú, čo poviete? (Povedané so smiechom.) Vám sa už nedá. No ale poďme teraz vážne. Poďme teraz vážne k tejto veci. Je dobré, že tu každý povie svoj názor a dúfam, že ešte možno niekedy v budúcnosti budem mať možnosť vypočuť si aj názor kolegov zo SMER-u, lebo zatiaľ som to nepočul a keď aj nebudeme ten názor počuť, tí voliči, ktorí to sledujú, ľudia online alebo zo záznamu si ten názor urobia a pri hlasovaní si urobia všetci ten názor, aj vaši voliči, aj vaši rodinní príslušníci. Ja som človek, ktorý nepraje žiadnemu človeku nič zlé. A takisto ani vám neprajem, aby ste, nedajbože, v rodine zažili takúto situáciu, že vám vlastné dieťa, možno nejaký súrodenec, rodinný príslušník, že prepadne tomuto neduhu, tejto chorobe. A nechcem, nechcem predikovať do budúcna, ale verím tomu, že by ste po tomto veľmi rýchlo zmenili váš názor. Lebo ono, keď sa to človeka netýka, tak ten človek si povie, že á, čo tam nejakí chudáci, nech si tam hrajú, nech si tam prehrávajú, je to ich problém, sú dospelí. Ale viete, keď sa vám to stane, vášmu najbližšiemu človeku alebo teraz možno tomu dieťaťu vášmu, ktoré potom je dospelé a podľahne tomu, potom už človek ináč na to pozerá, keď sa ho to dotýka. A na to, na to chcem apelovať hlavne pri vás, vážení koaliční poslanci. (Rečník sa obrátil na predsedajúceho.) Nevidím tu predsedu parlamentu. Neviem, či je teraz Raši alebo Danko predsedá. (Reakcia z pléna.) Danko už tu bol? No pán Danko. Ináč chcem povedať, že pán Danko, nech si o ňom myslíme, čo chceme, on je človek, alebo teda jeho strana SNS v roku 2010, keď bola Radičovej vláda (reakcia z pléna), to ste tam ešte neboli? No do prčíc. Chcel som vás pochváliť. Ale nevadí, ale aspoň tú stranu pochválime za niečo, SNS-ku, lebo oni teraz, dá sa povedať, že áno, aj oni majú kľúče od miešačky, aj oni sa vedia vzoprieť, keď chcú, v koalícii a postaviť sa na zadné, ale v roku 2010, keď sa o tomto zákone hlasovalo a rozhodovalo sa o tom, že či tie mestá a obce budú mať tú možnosť rozhodovať, či na svojom území chcú, nechcú mať ten hazard, tak vtedy SaS-ka ako súčasť koalície povedali, že oni za to nebudú hlasovať, lebo sloboda podnikania, nech si tam prehrávajú tí chudáci tie peniaze. Ale vtedy eseneska po veľkom apeli v pléne Igora Matoviča, ktorý hovoril o tých, o tých miliónoch, ktoré tí ľudia prehrávajú, o tom, ako tie rodiny, chudáci, trpia, však tuná je priamy svedok František Majerský, ktorý o tom hovoril, tak na základe toho apelu Igora Matoviča, že či aj poslanci najstaršej kresťanskej a národnej strany chcú podporovať hazard, tak si predstavte, že práve vďaka tej SNS vtedy ten zákon prešiel. A dnes si obce a mestá rozhodujú o tom, že či chcú, alebo nechcú herne a využilo to už viac ako 200 obcí a miest na Slovensku. Takže tu, pán Danko, musím povedať, že aj ešte teraz stále môžete využiť tú moju ponuku, ktorú som vám dal v rámci celého politického spektra, že my sme mali takú v minulosti, možno si to aj vy pamätáte, bola taká džentlmenská dohoda, že občas keď bol nejaký zákon, ktorý nešiel do politiky, ale bola to dobrá vec, tak rozhodla sa aj tá koalícia podporiť raz začas nejaký opozičný návrh. My keď sme boli vo vláde, sme to urobili v roku 2020 až ´23. Myslím si, že tých zákonov bolo viac ako päť. Boli to nejaké vysokoškolské zákony. Viem, že aj zbraňová amnestia. Proste boli tam návrhy, kedy sme si povedali, tú politiku dajme nabok a poďme pomôcť dobrej veci . Čiže vyzývam vás, pán Danko, keď máte tú silu, ste predseda koaličnej strany, zvážte, či by ste na koaličnej rade neurobili možno ústretové gesto a nepomohli ľuďom, lebo vieme všetci, každý rozumný podľa mňa človek si uvedomuje, že ten alkohol, tie cigarety a ten gambling je to proste zlá vec. A keď ste to nevedeli zdaniť viac, ako sme to navrhovali my, aspoň ten, aspoň tie cigarety a ten alkohol v tých herniach proste zamedzme, aby tí hráči tam ešte viacej jednoducho neprepadávali tomu gamblingu. To dávam na zváženie. Uvidíme, ako sa k tomu zachováte. Uvidíme, ako sa zachovajú vaši poslanci pri hlasovaní. No a ešte na záver si dovolím povedať takú úvahu, lebo tiež stále nad tým rozmýšľam, keď tu kolegyňa Cigániková hovorila o tom, že však povoľme, však sloboda, prečo by sme nemali všetko povoliť? Však každý je dospelý, nech si robí každý, kto chce, čo chce. Tak potom poďme povoliť tvrdé drogy. Však nech si robí každý, čo chce, kto chce. Povoľme ich. Povoľme prostitúciu. Povoľme to, povoľme pedofíliu. Však nech si každý robí, čo chce, kto chce. Ja si myslím, že každému rozumnému človeku zabliká kontrolka, že haló, že však ale pozor, však toto musí ten štát nejak obmedzovať a zakazovať zlé veci, choré veci. A toto je jedna z tých vecí, len kolegyňa to necíti tak, že ten gambling, že to je zlá vec, ona to tak necíti. Ona si myslí, že to je v pohode. Ja si osobne myslím, že to je na úrovni týchto vecí, ktoré som hovoril. A to sú tvrdé drogy, to je prostitúcia, to je možno pedofília. Lebo tie ženy, ktoré jednoducho pracujú v tom najstaršom remesle, oni tiež sa nechcú milovať každý deň 10-krát, lebo si to slobodne vybrali. Nechcú. Ony to jednoducho musia robiť, lebo jednoducho nemajú peniaze a možno nad nimi stojí nejaký pasák, ktorý ich vydiera a stojí nad nimi s nejakými vyhrážkami, násilím a kto vie, čo všetkým. Takže to isté tvrdé drogy. Keď už sme pri tom a keď už sa ideme baviť o alkohole, každý veľmi dobre vie, že alkohol je tvrdá droga, lenže my na Slovensku máme historickú nejakú skúsenosť s tým, že ten alkohol sa tu dlhodobo používa, tak to tak potichučku tolerujeme. Však si len vypijeme a ešte sa klameme všetci alebo všetci, čo pijú, sa klamú, keď si pripíjajú a hovoria si na zdravie . To je najväčšie klamstvo, ktoré existuje, že človek si pripije na zdravie a pritom dáva do seba jed. Ten alkohol je jed pre ľudský organizmus. Lenže tu už je taká celospoločenská zhoda, že ten alkohol, na to sa nesiaha a ešte, nedajbože, v parlamente, že by sa na to siahalo, že by tu poslanci, nedajbože, fúkali ako normálni obyčajní ľudia, zamestnanci vo svojom zamestnaní. Nie, tu sa to toleruje. Piť sa tu môže, chľastať tu môžeme, ale, nedajbože, by som tu mal nejaké tričko, keby som mal napísané, že sebe zvýšili platy a ľuďom dane. Toto sa už nesmie. Mať tu nejaký šanón nejakých papierov, kde sa ľudia podpísali pod to, že chcú, aby mali možnosť hlasovať zo zahraničia, to už sa nemôže. To už je zakázané v tejto snemovni. A rifle. A keď som sa dohodol tu s pánom predsedom, že ja si zoberiem nohavice a on si dá kravatu a zabezpečí, že by tu sedel minister, tak sme skončili pri tomto sľube. Ja som mal nohavice a kravatu a ministri nikde. Danko, Andrej, podpredseda NR SR 159. Dnes máte rifle. Šipoš, Michal, poslanec NR SR 160. No dnes mám, lebo vy nedodržiavate dohody, tak som si povedal, že ani ja nebudem dodržiavať dohody. Keď dáme raz (potlesk), keď raz dáme si ruku, tak to má platiť. No takže ja si ešte budem užívať tie moje nohavice a tie moje rifle, dokiaľ budem môcť, keď máme tú slobodu, ale tie rifle neuškodia žiadnemu občanovi Slovenskej republiky, lebo tie nohavice uškodia možno mne, že si možno povie nejaký môj volič, že no ale mal by mať, nosiť ten oblek a nie tie rifle. (Reakcia z pléna.) Ale pozor, tak ja mám, chvalabohu, dve dcéry. Som rád, že sú zdravé. Takže týmto ich pozdravujem, keď to budú niekedy sledovať možno zo záznamu, lebo teraz ešte asi to nesledujú (povedané so smiechom), lebo sú malé. Ale ten alkohol, ten alkohol veľmi vážne poškodzuje a verte mi, že oveľa viac poškodzuje, ako tie rifle. Pečienka, žalúdok, črevo, sú tu lekári, zdravotníci, chodíte vy po tých nemocniciach s tými detičkami sa fotiť, spýtajte sa, ako alkohol škodí ľuďom. Čiže každý jeden z nás, ktorí tu sme, nie sme tu len tak, že tu prídeme stláčať gombíčky, lebo nám povie predseda klubu alebo nám ukáže ten palec. Každý z vás tu bol zvolený, je nás 150 zo všetkých, aby ste obhajovali dobré veci, aby ste obhajovali to, čo máte na tých billboardoch, kde hlásate, že chcete ľuďom pomáhať, že chcete, aby sa tu ľuďom dobre žilo, že vy ste tí sociálni demokrati, tak ja vám poviem, že každý jeden sociálny, pravý sociálny demokrat bojuje proti zlu a pomáha dobru. A ja som veľmi zvedavý, že či pri takomto neškodnom návrhu, doslova apolitickom, by som povedal, návrhu, dokážete nabrať odvahu a zabojovať za dobro na Slovensku. To som veľmi, veľmi zvedavý. A aby som už dlho nehovoril, lebo už aj ďalší kolegovia sa chystajú so zákonmi, tak to ukončím. Poďakujem všetkým aj za ten názor, s ktorým ja nesúhlasím, aj za to, že vystúpili ďalší kolegovia z opozície, že ma doplnili svojimi číslami, dátami. A nech si už tí ľudia potom na Slovensku vyberú, či chcú mať ľudí, ktorí možno nie sú úplne dokonale oblečení, ale bojujú za správne veci, alebo chcú mať tých dokonalých, tých, ktorí sú najsexi poslanci, poslankyne, ktorí sú na tých titulných stránkach tých novín finančných skupín. Ďakujem veľmi pekne a prajem vám ešte príjemný rokovací deň, ďakujem. (Potlesk.)